CELEX: 32016R1393
Language: ro
Date: 2016-05-04 00:00:00
Title: Regulamentul delegat (UE) 2016/1393 al Comisiei din 4 mai 2016 de modificare a Regulamentului delegat (UE) nr. 640/2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității

19.8.2016   
               
               
                  RO
               
               
                  Jurnalul Oficial al Uniunii Europene
               
               
                  L 225/41
               
            REGULAMENTUL DELEGAT (UE) 2016/1393 AL COMISIEI
      din 4 mai 2016
      de modificare a Regulamentului delegat (UE) nr. 640/2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 63 alineatul (4), articolul 64 alineatul (6), articolul 72 alineatul (5), articolul 76, articolul 77 alineatul (7), articolul 93 alineatul (4), articolul 101 alineatul (1) și articolul 120,
      întrucât:
      
                  (1)
               
               
                  În conformitate cu articolul 7 alineatul (1) din Regulamentul delegat (UE) nr. 640/2014 al Comisiei (2), sistemul de identificare și înregistrare a drepturilor la plată trebuie să asigure trasabilitatea eficace a drepturilor la plată în privința anumitor elemente, printre care data ultimei activări. Dispozițiile Regulamentului (UE) nr. 1307/2013 al Parlamentului European și al Consiliului (3) referitoare la alimentarea rezervei naționale sau a rezervei regionale în temeiul schemei de plată de bază nu mai prevăd necesitatea acestei informații specifice dacă se poate stabili numărul total al drepturilor la plată per fermier.
               
            
                  (2)
               
               
                  Articolul 9 din Regulamentul delegat (UE) nr. 640/2014 prevede norme referitoare la determinarea suprafețelor în cazul cărora parcela agricolă conține elemente de peisaj și arbori. Este oportună reformularea dispoziției respective pentru a se face referire în mod clar la hectarele eligibile.
               
            
                  (3)
               
               
                  Articolul 11 alineatul (4) din Regulamentul de punere în aplicare (UE) nr. 809/2014 al Comisiei (4) prevede că rezultatele controalelor preliminare trebuie notificate beneficiarului de către autoritatea competentă în termen de 26 de zile calendaristice de la data finală de depunere a cererii unice, a cererii de ajutor sau a cererii de plată menționate la articolul 13 din regulamentul respectiv. Articolul 12 din Regulamentul delegat (UE) nr. 640/2014 prevede derogări de la articolul 5 alineatul (1) din Regulamentul (CEE, Euratom) nr. 1182/71 al Consiliului (5) în ceea ce privește datele finale de depunere. Din motive de consecvență, este oportun să se introducă aceeași derogare pentru ultima dată posibilă pentru notificarea rezultatelor respectivelor controale preliminare și pentru ultima dată posibilă pentru notificarea către autoritatea competentă, de către beneficiar, a modificărilor efectuate în urma respectivelor controale preliminare. De asemenea, ar trebui să se clarifice că, în orice caz, perioada de 26 de zile calendaristice pentru notificarea rezultatelor respectivelor controale preliminare va expira în ziua care urmează ultimei date posibile pentru depunerea întârziată a unei cereri de ajutor, a unei cereri de plată sau a unei cereri legate de drepturile la plată.
               
            
                  (4)
               
               
                  În ceea ce privește plata redistributivă, plata pentru tinerii fermieri și plata pentru zonele care se confruntă cu constrângeri naturale, articolul 18 din Regulamentul delegat (UE) nr. 640/2014 prevede principiul conform căruia un fermier nu ar trebui sancționat pentru supradeclarare dacă nu se poate obține niciun avantaj în urma respectivei supradeclarări, dată fiind limita maximă în ceea ce privește hectarele pentru care se poate acorda o plată. A existat o dispoziție similară în cazul primelor pentru animale în Regulamentul (CE) nr. 1122/2009 al Comisiei (6) și în cazul măsurilor legate de suprafețele agricole în Regulamentul (UE) nr. 65/2011 al Comisiei (7). Pentru a se garanta continuitatea și echitatea în ceea ce privește modul în care sunt tratați fermierii, precum și din motive de simplificare, este oportună introducerea unei astfel de reguli în Regulamentul delegat (UE) nr. 640/2014 în ceea ce privește calcularea bazei pentru plățile din cadrul tuturor schemelor de ajutoare legate de suprafață și de animale și al tuturor măsurilor de dezvoltare rurală legate de suprafață și de animale, acolo unde este cazul.
               
            
                  (5)
               
               
                  În cadrul Sistemului Integrat de Administrare și Control, calcularea ajutorului la care are dreptul beneficiarul se bazează pe conceptul de grupă de culturi. În temeiul plății redistributive prevăzute la articolul 41 din Regulamentul (UE) nr. 1307/2013, statele membre pot decide să modifice numărul hectarelor pentru care se acordă plăți diferite. Introducerea unei grupe de culturi specifice pentru plata redistributivă ar contribui la simplificarea cererii depuse de beneficiar în cazul diferențierii plății redistributive, deoarece beneficiarul nu ar trebui să indice care parcelă agricolă aparține cărei părți a numărului de hectare care face obiectul diferențierii. Din motive de consecvență, este adecvat să se introducă aceeași dispoziție în ceea ce privește schema pentru tinerii fermieri și măsurile de sprijin cuplat facultativ.
               
            
                  (6)
               
               
                  În cazul schemelor de ajutoare legate de suprafață sau al măsurilor de sprijin diferite de schema de plată de bază sau de schema de plată unică pe suprafață, articolul 17 alineatul (1) litera (b) din Regulamentul delegat (UE) nr. 640/2014 distinge grupele de culturi ca o grupă pentru fiecare dintre suprafețele declarate pentru care se aplică o rată de ajutor sau de sprijin diferită. În ceea ce privește plățile pentru zonele care se confruntă cu constrângeri naturale sau cu alte constrângeri specifice, în conformitate cu articolul 31 alineatul (4) din Regulamentul (UE) nr. 1305/2013 al Parlamentului European și al Consiliului (8), statele membre trebuie să prevadă, cu excepția anumitor cazuri specifice, degresivitatea plăților pentru suprafețe care depășesc un prag minim per exploatație, care urmează a fi stabilit în program. În privința plății respective, ar trebui să se precizeze că, atunci când se utilizează cuantumuri degresive ale ajutoarelor, trebuie să se țină cont de media cuantumurilor respective în raport cu respectivele suprafețe declarate, astfel cum s-a prevăzut anterior la articolul 16 alineatul (2) din Regulamentul (UE) nr. 65/2011.
               
            
                  (7)
               
               
                  Având în vedere evoluția Sistemului Integrat de Administrare și Control și din motive legate de simplificare, este oportună adaptarea sancțiunilor administrative aferente schemelor de ajutoare sau măsurilor de sprijin în cadrul cărora se pot desfășura controale administrative încrucișate eficace, prin raportarea la sistemul de identificare a parcelelor agricole, și în cadrul cărora este posibilă recuperarea retroactivă, mai exact în cadrul schemelor de ajutoare pe suprafață prevăzute în titlul III capitolele 1, 2, 4 și 5 și în titlul V din Regulamentul (UE) nr. 1307/2013 și în cadrul măsurilor de sprijin pe suprafață menționate la articolele 30 și 31 din Regulamentul (UE) nr. 1305/2013. Această adaptare ar trebui să țină seama de principiul disuasiunii și de cel al proporționalității, pentru a respecta buna gestiune financiară a politicii agricole comune.
               
            
                  (8)
               
               
                  În cazul respectivelor scheme de ajutoare sau măsuri de sprijin, este adecvat să se introducă un sistem de sancțiuni reduse pentru prima abatere referitoare la supradeclarări minore. În conformitate cu principiul bunei gestiuni financiare și pentru a preveni utilizarea abuzivă a sistemului și a stimula declarările corecte în viitor, cuantumul cu care a fost redusă sancțiunea administrativă ar trebui plătit dacă beneficiarului i se impune o altă sancțiune administrativă pentru respectiva schemă de ajutoare pe suprafață sau măsură de sprijin pe suprafață în anul de cerere următor.
               
            
                  (9)
               
               
                  Articolul 24 din Regulamentul delegat (UE) nr. 640/2014 prevede reduceri ale plății de ecologizare în cazurile în care nu este respectată diversificarea culturilor. Din motive de claritate, ar trebui inclusă o dispoziție specifică în care să fie vizate cazurile de nerespectare a articolului 44 alineatul (2) din Regulamentul (UE) nr. 1307/2013.
               
            
                  (10)
               
               
                  În temeiul articolului 21 din Regulamentul de punere în aplicare (UE) nr. 809/2014, beneficiarul trebuie să se angajeze, dacă este cazul, să țină animale în exploatație pentru o perioadă stabilită de statul membru și să indice, în cererea de ajutor pentru animale sau în cererile de plată din cadrul măsurilor de sprijin legate de animale, locul sau locurile în care vor fi ținute animalele pe durata perioadei respective. Este oportun să se prevadă dispoziții pe baza cărora să poată fi considerate determinate animalele care, în perioada respectivă, au fost mutate în alt loc decât în locurile notificate, cu condiția ca animalele respective să poată fi găsite imediat în exploatație în timpul controalelor la fața locului.
               
            
                  (11)
               
               
                  Articolul 53 alineatul (4) din Regulamentul delegat (UE) nr. 639/2014 al Comisiei (9) prevede că statele membre trebuie să stabilească, ca o condiție de eligibilitate, cerința de a identifica și de a înregistra animalele în conformitate cu Regulamentul (CE) nr. 1760/2000 al Parlamentului European și al Consiliului (10). Referirea la dispoziția din regulamentul menționat ca la un criteriu de eligibilitate sistematic are scopul de a garanta identificarea fără echivoc a animalelor eligibile pentru ajutor sau pentru sprijin. În acest sens, la articolul 30 alineatul (4) litera (c) din Regulamentul delegat (UE) nr. 640/2014 ar trebui să se precizeze că introducerea incorectă în registru, în pașapoartele animalelor și/sau în baza de date electronică referitoare la bovine a unor elemente precum sexul, rasa, culoarea sau data ar trebui considerată neconformitate după prima constatare, dacă informația este esențială pentru evaluarea eligibilității animalelor în cadrul schemei de ajutoare sau al măsurii de sprijin în cauză. În caz contrar, animalul în cauză ar trebui considerat nedeterminat dacă se găsesc astfel de intrări incorecte cu ocazia a cel puțin două controale efectuate într-o perioadă de 24 de luni.
               
            
                  (12)
               
               
                  Sancțiunile administrative care trebuie aplicate în cadrul măsurilor de sprijin legate de animale sunt prevăzute la articolul 31 din Regulamentul delegat (UE) nr. 640/2014 și sunt menite a fi aplicate la nivelul măsurii. Articolul menționat nu ține seama de faptul că operațiunile din cadrul unei măsuri pot viza rase și specii de animale diferite, care pot face obiectul unor rate de sprijin diferite și al unor criterii de eligibilitate diferite în cadrul programelor de dezvoltare rurală. Prin urmare, este oportun ca articolul respectiv să indice tipul operațiunii.
               
            
                  (13)
               
               
                  În plus, articolul 31 din Regulamentul delegat (UE) nr. 640/2014 face referire la un prag de trei animale în privința cărora se constată neconformități. În cazul speciilor cu ciclu de producție scurt, cu o rată ridicată de rotație a animalelor, pragul respectiv ar putea să nu ducă la un nivel al sancțiunilor echivalent cu cel aplicat în cazul bovinelor, al ovinelor și al caprinelor. Așadar, în privința speciilor cu ciclu de producție scurt, statele membre ar trebui să poată stabili un număr de animale adecvat, echivalent, în esență, cu pragul de trei.
               
            
                  (14)
               
               
                  Pentru a se asigura fiabilitatea datelor utilizate în scopul sistemului fără cereri de plată, astfel cum se menționează la articolul 21 alineatul (4) din Regulamentul de punere în aplicare (UE) nr. 809/2014, animalele potențial eligibile ar trebui să facă obiectul controalelor la fața locului. În cazul în care se constată neconformități, se aplică sancțiunile administrative prevăzute la articolul 31 din Regulamentul delegat (UE) nr. 640/2014. Fără a se aduce atingere altor criterii de eligibilitate, respectivele animale potențial eligibile vor fi considerate, totuși, eligibile pentru plată dacă neconformitățile legate de cerințele privind identificarea și înregistrarea sunt remediate cel târziu în prima zi a perioadei de reținere sau cel târziu la data aleasă de statul membru, în conformitate cu articolul 53 alineatul (4) din Regulamentul delegat (UE) nr. 639/2014. Așadar, la articolul 31 alineatul (3) din Regulamentul delegat (UE) nr. 640/2014 ar trebui să se specifice că animalele potențial eligibile despre care se constată că nu au fost identificate sau înregistrate corect sunt considerate animale în privința cărora s-au constatat neconformități, indiferent de statutul respectivelor animale din punctul de vedere al îndeplinirii condițiilor de eligibilitate prevăzute la articolul 53 alineatul (4) din Regulamentul delegat (UE) nr. 639/2014.
               
            
                  (15)
               
               
                  În plus, articolul 31 din Regulamentul delegat (UE) nr. 640/2014 stabilește metodologia de calculare a sancțiunilor administrative pentru animalele declarate în cadrul schemelor de ajutoare pentru animale sau al măsurilor de sprijin pentru animale. Metodologia respectivă se bazează pe numărul de animale individuale în cazul cărora se constată neconformități, indiferent de numărul zilelor petrecute în exploatație de animalele respective. Unele state membre au instituit un sistem în cadrul căruia calculul ajutorului sau al sprijinului nu se bazează doar pe numărul animalelor individuale care îndeplinesc criteriile de eligibilitate, ci și pe numărul zilelor petrecute în exploatație pentru care animalele îndeplinesc criteriile de eligibilitate. Din motive de proporționalitate, statele membre respective ar trebui să își adapteze în consecință metodologia de calculare a sancțiunilor administrative.
               
            
                  (16)
               
               
                  În conformitate cu Regulamentul (CE) nr. 21/2004 al Consiliului (11), statele membre trebuie să stabilească un sistem de identificare și înregistrare a animalelor din speciile ovină și caprină care să cuprindă un registru central sau o bază de date electronică. Așadar, este oportună extinderea domeniului de aplicare al articolului 34 din Regulamentul delegat (UE) nr. 640/2014 pentru a include speciile de animale respective.
               
            
                  (17)
               
               
                  Din motive de claritate, este oportun să se precizeze, la articolele 43 și 44 din Regulamentul delegat (UE) nr. 640/2014, că aplicarea în continuare a Regulamentelor (CE) nr. 1122/2009 și (UE) nr. 65/2011, precum și aplicarea amânată a Regulamentului delegat (UE) nr. 640/2014 vizează și cererile de sprijin. De asemenea, este oportun să se precizeze că aplicarea în continuare a Regulamentelor (CE) nr. 1122/2009 și (UE) nr. 65/2011 vizează cererile de plată referitoare la anul 2014 și la ani anteriori.
               
            
                  (18)
               
               
                  În plus, este oportun să se precizeze, la articolul 43 din Regulamentul delegat (UE) nr. 640/2014, că, în ceea ce privește cererile de plată pentru cheltuielile aferente asistenței tehnice menționate la articolul 66 alineatul (2) din Regulamentul (CE) nr. 1698/2005 al Consiliului (12) prezentate în legătură cu anul 2015, se aplică în continuare Regulamentele (CE) nr. 1122/2009 și (UE) nr. 65/2011.
               
            
                  (19)
               
               
                  În sfârșit, din motive de claritate, este oportună înlocuirea trimiterilor la un temei juridic în Regulamentul (UE) nr. 1306/2013 cu o trimitere la articolul 28 din Regulamentul de punere în aplicare (UE) nr. 908/2014 al Comisiei (13).
               
            
                  (20)
               
               
                  Prin urmare, Regulamentul delegat (UE) nr. 640/2014 ar trebui modificat în consecință.
               
            
                  (21)
               
               
                  Din motive de continuitate, modificările care clarifică articolele 43 și 44 din Regulamentul delegat (UE) nr. 640/2014 ar trebui aplicate în ceea ce privește anii de cerere și perioadele de primă care încep la data prevăzută în Regulamentul (UE) nr. 640/2014,
               
            ADOPTĂ PREZENTUL REGULAMENT:
      Articolul 1
      Modificarea Regulamentului delegat (UE) nr. 640/2014
      Regulamentul delegat (UE) nr. 640/2014 se modifică după cum urmează:
      
                  1.
               
               
                  Articolul 7 alineatul (1) se modifică după cum urmează:
                  
                              (a)
                           
                           
                              litera (d) se elimină;
                           
                        
                              (b)
                           
                           
                              se adaugă al doilea paragraf, după cum urmează:
                              „Respectivul registru electronic conține toate informațiile necesare pentru alimentarea rezervei naționale sau a rezervei regionale în temeiul articolului 31 din Regulamentul (UE) nr. 1307/2013.”
                           
                        
            
                  2.
               
               
                  La articolul 9 alineatul (3) primul paragraf, litera (b) se înlocuiește cu următorul text:
                  
                              „(b)
                           
                           
                              numărul de arbori pe hectar eligibil nu depășește o densitate maximă.”
                           
                        
            
                  3.
               
               
                  Articolul 12 se înlocuiește cu următorul text:
                  „Articolul 12
                  Derogarea privind termenul-limită pentru depunere și notificare
                  Prin derogare de la articolul 5 alineatul (1) din Regulamentul (CEE, Euratom) nr. 1182/71 al Consiliului (*), în cazul în care una dintre următoarele date este o sărbătoare legală, o sâmbătă sau o duminică, se consideră că data respectivă este prima zi lucrătoare care urmează zilei în cauză:
                  
                              (a)
                           
                           
                              data-limită de depunere a unei cereri de ajutor, a unei cereri de sprijin, a unei cereri de plată sau a altor declarații sau a oricăror documente justificative sau contracte sau data-limită pentru modificările aduse cererii unice sau cererii de plată;
                           
                        
                              (b)
                           
                           
                              ultima dată posibilă pentru depunerea întârziată a documentelor, menționată la articolul 13 alineatul (1) al treilea paragraf, și ultima dată posibilă menționată la articolul 14 al doilea paragraf pentru depunerea întârziată a cererilor de către beneficiari pentru alocarea sau majorarea drepturilor la plată;
                           
                        
                              (c)
                           
                           
                              ultima dată posibilă pentru notificarea către beneficiar a rezultatelor controalelor preliminare, menționată la articolul 11 alineatul (4) din Regulamentul de punere în aplicare (UE) nr. 809/2014 al Comisiei (**);
                           
                        
                              (d)
                           
                           
                              ultima dată posibilă pentru notificarea către autoritatea competentă, de către beneficiar, a modificărilor efectuate în urma controalelor preliminare menționate la articolul 15 alineatul (2a) din Regulamentul de punere în aplicare (UE) nr. 809/2014.
                           
                        Totuși, atunci când se consideră deja că ultimele date posibile pentru depunerea întârziată menționate la primul paragraf litera (b) coincid cu prima zi lucrătoare care urmează, se consideră că ultima dată posibilă pentru notificare menționată la paragraful respectiv litera (c) este a doua zi lucrătoare care urmează.
                  
                     (*)  Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (JO L 124, 8.6.1971, p. 1)."
						
                  
                     (**)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).”"
						
               
            
                  4.
               
               
                  Se introduce următorul articol 15a:
                  „Articolul 15a
                  Limita individuală sau plafonul individual
                  Atunci când, în cadrul unei scheme de ajutoare sau al unei măsuri de sprijin, este aplicabil(ă) o limită individuală sau un plafon individual, iar suprafața sau numărul animalelor declarate de beneficiar depășește limita individuală sau plafonul individual, numărul animalelor declarate sau suprafața declarată care corespund acestei limite sau acestui plafon se ajustează pentru a se încadra în limita stabilită sau în plafonul stabilit pentru beneficiarul în cauză.”
               
            
                  5.
               
               
                  La articolul 17, alineatul (1) se înlocuiește cu următorul text:
                  „(1)   În scopul aplicării dispozițiilor prezentei secțiuni, se disting, după caz, următoarele grupe de culturi:
                  
                              (a)
                           
                           
                              suprafețe declarate în scopul activării drepturilor la plată din cadrul schemei de plată de bază sau în scopul acordării plății unice pe suprafață;
                           
                        
                              (b)
                           
                           
                              suprafețe care dau dreptul la plata redistributivă;
                           
                        
                              (c)
                           
                           
                              suprafețe care dau dreptul la plăți în cadrul schemei pentru tinerii fermieri;
                           
                        
                              (d)
                           
                           
                              suprafețe declarate pentru măsuri de sprijin cuplat facultativ;
                           
                        
                              (e)
                           
                           
                              o grupă pentru fiecare dintre suprafețele declarate în scopul aplicării oricărei alte scheme de ajutoare sau măsuri de sprijin pe suprafață, în cazul căreia este aplicabilă o rată a ajutorului sau a sprijinului diferită;
                           
                        
                              (f)
                           
                           
                              suprafețe declarate în cadrul rubricii «alte utilizări».
                           
                        În scopul literei (e) de la primul paragraf, în ceea ce privește plățile pentru zonele care se confruntă cu constrângeri naturale sau cu alte constrângeri specifice, menționate la articolul 31 din Regulamentul (UE) nr. 1305/2013, când se utilizează cuantumuri degresive ale ajutoarelor trebuie să se țină cont de media cuantumurilor respective în raport cu respectivele suprafețe declarate.”
               
            
                  6.
               
               
                  La articolul 19, alineatul (3) se înlocuiește cu următorul text:
                  „(3)   Dacă suma calculată în conformitate cu alineatele (1) și (2) nu poate fi reținută în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014 al Comisiei (***), soldul se anulează.
                  
                     (***)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).”"
						
               
            
                  7.
               
               
                  Se introduce următorul articol 19a:
                  „Articolul 19a
                  Sancțiuni administrative în cazurile de supradeclarare a suprafețelor pentru schema de plată de bază, schema de plată unică pe suprafață, plata redistributivă, schema pentru tinerii fermieri, plata pentru zonele care se confruntă cu constrângeri naturale, schema pentru micii fermieri, plățile Natura 2000 și plățile legate de Directiva-cadru privind apa, precum și plățile pentru zonele care se confruntă cu constrângeri naturale sau cu alte constrângeri specifice
                  (1)   Dacă, în ceea ce privește o grupă de culturi menționată la articolul 17 alineatul (1), suprafața declarată pentru schemele de ajutoare prevăzute în titlul III capitolele 1, 2, 4 și 5 și în titlul V din Regulamentul (UE) nr. 1307/2013 și pentru măsurile de sprijin menționate la articolele 30 și 31 din Regulamentul (UE) nr. 1305/2013 depășește suprafața determinată în conformitate cu articolul 18 din prezentul regulament, ajutorul sau sprijinul se calculează pe baza suprafeței determinate, din care se scade de 1,5 ori diferența constatată, dacă diferența respectivă depășește fie 3 % din suprafața determinată, fie 2 hectare.
                  Sancțiunea administrativă nu depășește 100 % din cuantumurile bazate pe suprafața declarată.
                  (2)   Dacă beneficiarului nu i-a fost impusă nicio sancțiune administrativă în temeiul alineatului (1) pentru supradeclararea suprafețelor pentru schema de ajutoare sau pentru măsura de sprijin în cauză, sancțiunea administrativă menționată la alineatul respectiv se reduce cu 50 % dacă diferența dintre suprafața declarată și suprafața determinată nu depășește 10 % din suprafața determinată.
                  (3)   Dacă unui beneficiar i-a fost redusă sancțiunea administrativă în conformitate cu alineatul (2), iar o altă sancțiune administrativă menționată la prezentul articol și la articolul 21 trebuie să îi fie impusă beneficiarului respectiv pentru schema de ajutoare sau pentru măsura de sprijin în cauză în ceea ce privește anul de cerere următor, beneficiarul respectiv plătește întreaga sancțiune administrativă pentru respectivul an de cerere următor, precum și cuantumul cu care a fost redusă, în conformitate cu alineatul (2), sancțiunea administrativă calculată în conformitate cu alineatul (1).
                  (4)   Dacă suma calculată în conformitate cu alineatele (1), (2) și (3) nu poate fi reținută în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014, soldul se anulează.”
               
            
                  8.
               
               
                  La articolul 21, alineatul (2) se înlocuiește cu următorul text:
                  „(2)   Dacă suma plăților necuvenite și a sancțiunilor administrative menționată la alineatul (1) nu poate fi reținută în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014 al Comisiei, soldul se anulează.”
               
            
                  9.
               
               
                  Articolul 24 se modifică după cum urmează:
                  
                              (a)
                           
                           
                              se introduce următorul alineat (3a):
                              „(3a)   Dacă, în conformitate cu articolul 44 alineatul (2) din Regulamentul (UE) nr. 1307/2013, cultura principală de pe terenul arabil rămas nu trebuie să acopere mai mult de 75 % din respectivul teren arabil rămas, dar suprafața care a fost determinată pentru grupa de culturi principală pe terenul arabil rămas acoperă mai mult de 75 %, suprafața de utilizat pentru calcularea plății de ecologizare în conformitate cu articolul 23 din prezentul regulament se reduce cu 50 % din suprafața de teren arabil determinată rămasă, înmulțită cu procentajul de diferență.
                              Procentajul de diferență menționat la primul paragraf este proporția reprezentată de suprafața principalei grupe de culturi de pe terenul arabil rămas care depășește 75 % din terenul arabil determinat rămas în suprafața totală impusă pentru celelalte grupe de culturi pe respectivul teren arabil rămas.”;
                           
                        
                              (b)
                           
                           
                              alineatul (4) se înlocuiește cu următorul text:
                              „(4)   Dacă s-a constatat că un beneficiar nu a respectat, timp de trei ani, obligația privind diversificarea culturilor descrisă în prezentul articol, suprafața de utilizat pentru calcularea plății de ecologizare pentru anii următori se reduce, în conformitate cu alineatele (1), (2), (3) și (3a), cu suprafața totală de teren arabil determinată, înmulțită cu procentajul de diferență aplicabil.”
                           
                        
            
                  10.
               
               
                  La articolul 28, alineatul (4) se înlocuiește cu următorul text:
                  „(4)   Dacă suma sancțiunilor administrative calculată în conformitate cu alineatele (1), (2) și (3) nu poate fi reținută în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014, soldul se anulează.”
               
            
                  11.
               
               
                  Articolul 30 se modifică după cum urmează:
                  
                              (a)
                           
                           
                              se introduce următorul alineat (3a):
                              „(3a)   În cazul în care animalele au fost mutate în alte locuri decât cele notificate în conformitate cu articolul 21 alineatul (1) litera (d) din Regulamentul de punere în aplicare (UE) nr. 809/2014 pe parcursul perioadei stabilite de statul membru, menționată la litera respectivă, animalele în cauză sunt considerate determinate dacă, în timpul controlului la fața locului, au fost localizate imediat în cadrul exploatației.”;
                           
                        
                              (b)
                           
                           
                              la alineatul (4) primul paragraf, litera (c) se înlocuiește cu următorul text:
                              
                                          „(c)
                                       
                                       
                                          în cazul în care neconformitățile constatate sunt legate de înregistrări incorecte în registru, în pașapoartele animalelor sau în baza de date electronică pentru animale, însă nu sunt relevante pentru verificarea îndeplinirii altor condiții de eligibilitate decât cele menționate la articolul 53 alineatul (4) din Regulamentul delegat (UE) nr. 639/2014 în cadrul schemei de ajutoare sau al măsurii de sprijin în cauză, animalul respectiv este considerat nedeterminat numai dacă aceste înregistrări incorecte se constată în cadrul a cel puțin două controale efectuate pe parcursul unei perioade de 24 de luni. În orice alt caz, animalele respective sunt considerate nedeterminate după prima constatare.”
                                       
                                    
                        
            
                  12.
               
               
                  Articolul 31 se înlocuiește cu următorul text:
                  „Articolul 31
                  Sancțiuni administrative în ceea ce privește animalele declarate în cadrul schemelor de ajutoare pentru animale sau al măsurilor de sprijin legate de animale
                  (1)   În cazul în care, în privința unei cereri de ajutor din cadrul unei scheme de ajutoare pentru animale sau a unei cereri de plată din cadrul unei măsuri de sprijin legate de animale sau al unui tip de operațiune aferent unei astfel de măsuri de sprijin, se constată o diferență între numărul de animale declarate și numărul de animale determinate în conformitate cu articolul 30 alineatul (3), cuantumul total al ajutorului sau al sprijinului la care are dreptul beneficiarul în cadrul respectivei scheme de ajutoare sau măsuri de sprijin sau în cadrul unui tip de operațiune aferent unei astfel de măsuri de sprijin pentru anul de cerere în cauză se reduce cu un procentaj care urmează a fi stabilit în conformitate cu alineatul (3) din prezentul articol, dacă neconformitățile vizează maximum trei animale.
                  (2)   Dacă neconformitățile vizează mai mult de trei animale, cuantumul total al ajutorului sau al sprijinului la care are dreptul beneficiarul în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin menționate la alineatul (1) pentru anul de cerere în cauză se reduce:
                  
                              (a)
                           
                           
                              cu procentajul care urmează a fi stabilit în conformitate cu alineatul (3), dacă acesta nu depășește 10 %;
                           
                        
                              (b)
                           
                           
                              cu de două ori procentajul care urmează a fi stabilit în conformitate cu alineatul (3), dacă acesta este mai mare de 10 %, dar de maximum 20 %.
                           
                        Dacă procentajul stabilit în conformitate cu alineatul (3) depășește 20 %, nu se acordă ajutorul sau sprijinul la care ar fi avut dreptul beneficiarul în temeiul articolului 30 alineatul (3) în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin pentru anul de cerere în cauză.
                  Dacă procentajul stabilit în conformitate cu alineatul (3) depășește 50 %, nu se acordă ajutorul sau sprijinul la care ar fi avut dreptul beneficiarul în temeiul articolului 30 alineatul (3) în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin pentru anul de cerere în cauză. Mai mult, beneficiarul este supus unei sancțiuni suplimentare în cuantum egal cu cel care corespunde diferenței dintre numărul animalelor declarate și numărul animalelor determinate în conformitate cu articolul 30 alineatul (3). Dacă suma respectivă nu poate fi reținută în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014, soldul se anulează.
                  În cazul altor specii decât cele menționate la articolul 30 alineatele (4) și (5) din prezentul regulament, statele membre pot decide să stabilească un număr de animale diferit de pragul de trei animale prevăzut la alineatele (1) și (2) din prezentul articol. Când determină numărul respectiv, statele membre se asigură că acesta este echivalent, în esență, cu pragul menționat, între altele ținând seama de unitățile de vită mare și/sau de cuantumul ajutorului sau sprijinului acordat.
                  (3)   Pentru a se stabili procentajele menționate la alineatele (1) și (2), numărul animalelor care au fost declarate în cadrul unei scheme de ajutoare pentru animale sau al unei măsuri de sprijin sau al unui tip de operațiuni legate de animale și în cazul cărora s-au constatat neconformități se împarte la numărul animalelor determinate pentru respectiva schemă de ajutoare sau măsură de sprijin sau tip de operațiune aferent unei astfel de măsuri legate de animale în ceea ce privește cererea de ajutor sau de plată sau tipul de operațiune aferent unei astfel de măsuri de sprijin pentru anul de cerere în cauză.
                  În scopul prezentului alineat, dacă un stat membru utilizează posibilitatea de a avea un sistem fără cereri de plată în conformitate cu articolul 21 alineatul (4) din Regulamentul de punere în aplicare (UE) nr. 809/2014, animalele potențial eligibile despre care s-a constatat că sunt identificate sau înregistrate incorect în sistemul de identificare și înregistrare a animalelor sunt luate în considerare ca animale în privința cărora s-au constatat neconformități, indiferent de statutul respectivelor animale din punctul de vedere al îndeplinirii condițiilor de eligibilitate stabilite la articolul 53 alineatul (4) din Regulamentul delegat (UE) nr. 639/2014.
                  (4)   În cazul în care calcularea cuantumului total al ajutorului sau al sprijinului la care are dreptul beneficiarul în cadrul unei scheme de ajutoare sau al unei măsuri de sprijin sau al unui tip de operațiune aferent unei astfel de măsuri de sprijin pentru anul de cerere în cauză se bazează pe numărul zilelor petrecute în exploatație de animalele care îndeplinesc criteriile de eligibilitate, atunci și calcularea numărului animalelor în cazul cărora s-au constatat neconformități, astfel cum se menționează la alineatele (1) și (2), se bazează pe numărul zilelor petrecute în exploatație de animalele respective.
                  În cazul animalelor potențial eligibile menționate la alineatul (3) al doilea paragraf, calcularea numărului animalelor în cazul cărora s-au constatat neconformități se bazează pe numărul zilelor în care animalele s-ar califica pentru ajutor sau pentru sprijin.”
               
            
                  13.
               
               
                  Articolul 34 se înlocuiește cu următorul text:
                  „Articolul 34
                  Modificări și adaptări ale intrărilor din baza de date electronică pentru animale
                  În ceea ce privește animalele declarate, articolul 15 se aplică unor erori sau omisiuni care afectează intrările din baza de date electronică pentru animale, introduse din momentul depunerii cererii de ajutor sau a cererii de plată.”
               
            
                  14.
               
               
                  La articolul 35, alineatul (7) se înlocuiește cu următorul text:
                  „(7)   Dacă retragerile și sancțiunile administrative menționate la alineatele (1), (2), (4), (5) și (6) nu pot fi reținute în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014, soldul se anulează.”
               
            
                  15.
               
               
                  La articolul 43 al doilea paragraf, litera (b) se înlocuiește cu următorul text:
                  
                              „(b)
                           
                           
                              cererilor de plată depuse și cererilor de sprijin referitoare la anul 2014 și la ani anteriori și cererilor de plată referitoare la anul 2015, în temeiul articolului 66 alineatul (2) din Regulamentul (CE) nr. 1698/2005; și”.
                           
                        
            
                  16.
               
               
                  La articolul 44, al doilea paragraf se înlocuiește cu următorul text:
                  „Prezentul regulament se aplică cererilor de ajutor, cererilor de sprijin și cererilor de plată referitoare la anii de cerere sau la perioadele de primă care încep din 1 ianuarie 2015.”
               
            Articolul 2
      Intrarea în vigoare și aplicarea
      Prezentul regulament intră în vigoare în a treia zi de la data publicării în Jurnalul Oficial al Uniunii Europene.
      Se aplică cererilor de ajutor, cererilor de sprijin sau cererilor de plată referitoare la anii de cerere sau la perioadele de primă care încep din 1 ianuarie 2016.
      Totuși, articolul 1 punctele 15 și 16 se aplică cererilor de ajutor, cererilor de sprijin sau cererilor de plată referitoare la anii de cerere sau la perioadele de primă care încep din 1 ianuarie 2015.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 4 mai 2016.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 347, 20.12.2013, p. 549.
      
         (2)  Regulamentul delegat (UE) nr. 640/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității (JO L 181, 20.6.2014, p. 48).
      
         (3)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
      
         (4)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).
      
         (5)  Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (JO L 124, 8.6.1971, p. 1).
      
         (6)  Regulamentul (CE) nr. 1122/2009 al Comisiei din 30 noiembrie 2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește ecocondiționalitatea, modularea și sistemul integrat de administrare și control în cadrul schemelor de ajutor direct pentru agricultori prevăzute de regulamentul respectiv, precum și de aplicare a Regulamentului (CE) nr. 1234/2007 al Consiliului în ceea ce privește ecocondiționalitatea în cadrul schemei de ajutoare prevăzute pentru sectorul vitivinicol (JO L 316, 2.12.2009, p. 65).
      
         (7)  Regulamentul (UE) nr. 65/2011 al Comisiei din 27 ianuarie 2011 de stabilire a normelor de punere în aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în cazul măsurilor de sprijin pentru dezvoltare rurală (JO L 25, 28.1.2011, p. 8).
      
         (8)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).
      
         (9)  Regulamentul delegat (UE) nr. 639/2014 al Comisiei din 11 martie 2014 de completare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de modificare a anexei X la regulamentul menționat (JO L 181, 20.6.2014, p. 1).
      
         (10)  Regulamentul (CE) nr. 1760/2000 al Consiliului și al Parlamentului European din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și a produselor din carne de vită și mânzat și de abrogare a Regulamentului (CE) nr. 820/97 al Consiliului (JO L 204, 11.8.2000, p. 1).
      
         (11)  Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (JO L 5, 9.1.2004, p. 8).
      
         (12)  Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (JO L 277, 21.10.2005, p. 1).
      
         (13)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).